Diari Oficial de la Generalitat Valenciana


Sumari del DOGV 7584, del 03-08-2015 (2015/6770)

Informació publica de la modificació dels Estatuts del consorci per a la seua adaptació a la Llei 27/2013, de 27 de desembre, de Racionalització i Sostenibilitat de l'Administració Local, i a la Llei 15/2014, de 16 de setembre, de Racionalització del Sector Públic i altres mesures de reforma administrativa.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7584

Data del DOGV
:   03-08-2015

Secció del DOGV
:   V. ANUNCIS - C) ALTRES ASSUMPTES

Número del document
:   2015/6770


Organisme emissor
:   Consorci Provincial de Bombers d'Alacant

Tipus de document
:   Anunci

Informació publica de la modificació dels Estatuts del consorci per a la seua adaptació a la Llei 27/2013, de 27 de desembre, de Racionalització i Sostenibilitat de l'Administració Local, i a la Llei 15/2014, de 16 de setembre, de Racionalització del Sector Públic i altres mesures de reforma administrativa. [2015/6770]  
L'Assemblea General del consorci en data 10 de desembre de 2014, va aprovar la modificació inicial dels seus Estatuts. La modificació expressada va ser exposada al públic per termini de 30 dies, mitjançant anunci en el Butlletí Oficial de la Província d'Alacant número 239, de 15 de desembre de 2014 que va finalitzar el dia 22 de gener de 2015. No havent-se presentat cap reclamació, va quedar aprovada provisionalment i es va donar trasllat a totes les entitats consorciades de la certificació de l'acord adoptat i la seua exposició pública, amb l'objecte que la modificació d'Estatuts esmentada fora ratificada per elles. Finalment, mitjançant acord de l'Assemblea General de 8 de juny de 2015 ha sigut elevada a definitiva la modificació dels Estatuts.  
En conseqüència, de conformitat amb el que preveuen els articles 49 i 70 de la Llei 7/1985, de 2 d'abril, reguladora de les Bases del Règim Local, es publica el contingut íntegre dels Estatuts.  
Cosa que es publica per a coneixement general.  
  
Alacant, 14 de juliol de 2015.- El president-delegat: Juan Molina Beneito; la secretaria: María Rosario Martín Zúñiga.  
  
  
  
  
ESTATUTS DEL CONSORCI PROVINCIAL PER AL SERVEI DE PREVENCIÓ I EXTINCIÓ D'INCENDIS I SALVAMENT D'ALACANT  
  
CAPÍTOL I  
DISPOSICIONS GENERALS  
  
Article 1. Constitució i entitats que integren el consorci  
1. A l'empara del que estableix la legislació vigent, especialment l'article 57 de la Llei 7/1985, de 2 d'abril, reguladora de les Bases de Règim Local, l'article 110 del text refós de les disposicions legals vigents en matèria de règim local, aprovat per Reial Decret Legislatiu 781/1986, de 18 d'abril, i les normes emanades de la Comunitat Valenciana sobre coordinació de les funcions pròpies de la diputació provincial que són d'interés general, es constitueix el consorci objecte dels presents estatuts, integrat per la Generalitat, la Diputació Provincial d'Alacant i els municipis de la província d'Alacant que figuren en l'annex, sense perjudici dels que s'hi puguen integrar en el futur d'acord amb les previsions contingudes en aquests estatuts.  
  
2. Són aplicables a aquests estatuts, en l'àmbit de les seues finalitats, les disposicions emanades de la Comunitat Valenciana i, especialment, de la Llei 8/2010, de 23 de juny, de la Generalitat, de Règim Local de la Comunitat Valenciana, en els articles 33 a 35; 88 a 90, i 108 a 110; de la Llei 7/2011, d'1 d'abril, de la Generalitat, dels Serveis de Prevenció, Extinció d'Incendis i Salvament de la Comunitat Valenciana; i de la Llei 13/2010, de 23 de novembre, de la Generalitat, de Protecció Civil i Gestió d'Emergències, o d'aquella legislació que es dicte en substitució d'aquestes.  
3. A l'efecte d'allò previst en la Llei 27/2013, de 27 de desembre, de racionalització i sostenibilitat de l'administració local, el consorci es troba adscrit a la Diputació Provincial d'Alacant i ha sigut classificat en el grup I dels previstos en la disposició addicional dotzena de la Llei 7/1985, de 2 d'abril, reguladora de les bases de règim local, modificada per l'article 1, apartat 37, de la Llei 27/2013, de 27 de desembre, de racionalització i sostenibilitat de l'administració local, segons l'acord del Ple Provincial de data 31 de juliol de 2014.  
  
  
Article 2. Denominació  
L'entitat pública que es constitueix rep el nom de Consorci Provincial per al Servei de Prevenció, Extinció d'Incendis i Salvament d'Alacant (Consorci Provincial de Bombers d'Alacant).  
  
Article 3. Naturalesa i capacitat  
El consorci s'estableix amb caràcter voluntari i per un període de temps indefinit. Té naturalesa d'entitat pública de caràcter institucional, amb personalitat jurídica pròpia i independent dels ens que l'integren, i plena capacitat jurídica per al compliment de les finalitats que s'expressen en els presents estatuts.  
El consorci disposarà de patrimoni propi destinat a les seues finalitats i està capacitat per a adquirir, proveir, reivindicar, permutar, gravar o alienar tota classe de béns i drets, celebrar contractes, obligar-se i interposar recursos i accions legals, així com qualsevol altre acte o contracte que siga necessari o convenient per al seu correcte funcionament, tot això amb subjecció als presents estatuts i a les normes que siguen aplicables.  
Les entitats consorciades desenvoluparan les seues competències en matèria de prevenció, extinció d'incendis i salvament, de manera associada, a través del consorci, al qual correspon la gestió integral d'aquests serveis, així com ordenar i reglamentar les contraprestacions econòmiques de dret públic que legalment o reglamentàriament procedisquen.  
  
  
Article 4. Domicili  
El consorci té el domicili social en el Palau Provincial, situat en l'avinguda de l'Estació, núm. 6, d'Alacant. L'Assemblea General podrà, no obstant això, establir-lo en un altre lloc que considere idoni dins de la província d'Alacant. Els efectes de l'acord podran ser immediats, amb independència de la tramitació de l'expedient per a donar-ne publicitat al canvi.  
  
Article 5. Finalitats del consorci i durada  
El consorci constitueix la fórmula de gestió associada a través de la qual les entitats locals que l'integren desenvolupen les competències pròpies previstes en la llei en matèria de prevenció i extinció d'incendis.  
  
Així mateix, el consorci constitueix la fórmula, prevista en la llei, de col·laboració de la Generalitat amb la Diputació i les altres entitats locals de la província d'Alacant per a la prestació del servei de prevenció, extinció d'incendis, salvament i emergències.  
El fi primordial del servei és el salvament de persones i béns, l'extinció d'incendis i la prevenció i actuació en qualsevol tipus de sinistre o situació en què la protecció civil faça necessària la seua col·laboració en els termes de la legislació vigent.  
El consorci pot estendre la seua activitat a altres finalitats comunes a la totalitat dels membres en matèries relacionades amb l'objecte principal del consorci.  
El consorci es constitueix per temps indefinit.  
  
Article 6. Àmbit territorial  
1. El servei estén la seua actuació als termes dels municipis consorciats, així com als dels municipis menors de 20.000 habitants que no estiguen integrats en el consorci i no procedisquen a la prestació, quan aquesta siga assumida per la Diputació Provincial.  
Així mateix, actuarà fora de l'àmbit que li és propi en els casos de sinistre, calamitat, catàstrofe o perill greu, sempre que ho disposen els òrgans competents.  
2. El consorci procurarà sempre la coordinació amb altres serveis de contingut semblant, siga quin siga el seu àmbit territorial (estatal, autonòmic o local).  
El consorci s'organitza territorialment en àrees operatives, encara que pot adoptar una altra forma d'organització territorial, adaptada a la Llei 7/2011, d'1 d'abril, de la Generalitat, dels Serveis de Prevenció, Extinció d'Incendis i Salvament de la Comunitat Valenciana, sense necessitat de modificar els estatuts, però ha de ser aprovada per l'Assemblea General.  
Les àrees operatives figuren en annex.  
3. En tot cas seran tingudes en compte les disposicions legals que dicte la Generalitat per a la coordinació del Servei i especialment el que disposa la Llei 13/2010, de 23 de novembre, de la Generalitat, de Protecció Civil i Gestió d'Emergències i la Llei 7/2011, d'1 d'abril, de la Generalitat, dels Serveis de Prevenció, Extinció d'Incendis i Salvament de la Comunitat Valenciana o la legislació vigent en cada moment.  
  
  
CAPÍTOL II  
RÈGIM ORGÀNIC  
  
Article 7. Òrgans de representació, govern i administració  
1. Els òrgans necessaris del consorci són:  
La Presidència.  
La Vicepresidència.  
L'Assemblea General.  
El Consell de Govern.  
2. Es configuren com a òrgans complementaris de direcció i gestió, de caràcter potestatiu, la Gerència i les comissions tècniques.  
  
Article 8. La Presidència  
1. La Presidència l'ostentarà el titular de la Diputació Provincial d'Alacant o diputat provincial en qui delegue.  
2. En el cas que el titular de la Presidència no assistisca a les sessions de l'Assemblea General o del Consell de Govern, aquesta serà exercida pel titular de la Presidència delegada o pel de la Vicepresidència.  
  
  
Article 9. La Vicepresidència  
1. La Vicepresidència serà exercida per la persona designada per l'òrgan competent de la Generalitat o, si escau, pel titular de la direcció general competent en matèria de prevenció, extinció d'incendis i emergències de la Generalitat.  
2. El titular de la Vicepresidència substituirà la Presidència nada o per delegació en els casos d'absència, vacant o malaltia i en d'altres que procedisquen reglamentàriament, i tindrà les mateixes facultats que aquesta, mentre dure la substitució, sense que en cap cas puga assumir la representació de la Diputació.  
3. La Vicepresidència, en cas d'absència a les sessions dels òrgans col·legiats, pot designar un funcionari de la Generalitat que la represente amb veu i vot.  
  
Article 10. L'Assemblea General  
L'Assemblea General és l'òrgan suprem del consorci, al qual personifica i representa amb caràcter de corporació de dret públic, i està integrada per:  
a) El president o la presidenta.  
b) El vicepresident o la vicepresidenta.  
c) Un vocal per cada un dels municipis consorciats, nomenat pel respectiu ple, entre els seus membres, segons la legislació vigent. S'ha de designar també un vocal suplent, i a les sessions poden assistir l'un o l'altre indistintament.  
d) Un vocal diputat provincial que siga designat d'acord amb allò previst en l'article 13 d'aquests estatuts.  
  
Article 11. El Consell de Govern  
El Consell de Govern és l'òrgan col·legiat de govern i administració del consorci, el nombre de membres del qual no pot excedir de 15 i està integrat per:  
a) El president o la presidenta.  
b) El vicepresident o la vicepresidenta.  
c) 12 vocals triats entre i pels vocals de l'Assemblea General, a proposta de la presidència, en representació dels municipis agrupats per àrees operatives, de la manera següent:  
Un per cada àrea operativa i la resta, fins a 12, també entre les àrees operatives en ordre decreixent i a raó de la seua aportació pressupostària, fins a completar el màxim de 12. Aquesta elecció s'efectuarà en una sessió convocada a l'efecte per la Presidència del consorci i de la qual donarà fe el titular de la Secretaria d'aquest  
d) El vocal diputat provincial que siga designat d'acord amb allò previst en l'article 13 d'aquests estatuts.  
  
Article 12. Renovació dels òrgans  
1. Els òrgans del consorci es renoven totalment amb la mateixa periodicitat que l'entitat de la qual formen part. Finalitzat el mandat dels ajuntaments, els òrgans del consorci continuaran en funcions per a l'administració ordinària dels assumptes, fins a la constitució dels nous òrgans, sense que en cap cas puguen adoptar acords per als quals es requerisca una majoria qualificada.  
Després de cada procés electoral i una vegada que els ajuntaments hagen comunicat al consorci el seu representant, la Presidència convocarà la sessió per a la constitució i elecció dels òrgans de govern, tot això de conformitat amb el que estableixen aquests estatuts.  
  
Aquesta sessió se celebrarà dins dels tres mesos següents a la constitució dels ajuntaments. Si no es convocara dins del termini assenyalat, quedaria automàticament convocada per a l'últim dia hàbil d'aquest termini.  
2. Els membres de l'Assemblea General i del Consell de Govern cessaran com a tals quan perden la condició de membres de l'entitat consorciada respectiva.  
3. Les entitats consorciades poden destituir els seus representants, abans de finalitzar el seu mandat, amb iguals formalitats que les exigides per a la designació, havent de comunicar el nomenament del substitut al consorci perquè aquest tinga efectes. La durada del càrrec seria pel temps que faltara per a concloure el mandat del destituït.  
  
Article 13. Designació del vocal en representació de la Diputació Provincial  
La Presidència de la Diputació Provincial designarà un diputat provincial com a vocal de l'Assemblea General i del Consell de Govern, que necessàriament serà aquell en qui s'hagen delegat les competències en matèria d'extinció d'incendis, salvament i emergències.  
  
  
Secció primera. Atribucions dels òrgans del consorci  
  
Article 14. Atribucions de l'Assemblea General  
Són atribucions de l'Assemblea General:  
a) La seua constitució i la determinació del règim de sessions.  
b) L'elecció, entre els seus membres, dels vocals que hagen d'integrar el Consell de Govern en representació de les àrees operatives, a proposta de la Presidència i segons el que s'expressa en l'article 11.  
c) El control i la fiscalització dels altres òrgans del consorci.  
d) L'aprovació d'ordenances, reglaments i les normes de caràcter general que regulen l'organització i el funcionament del consorci.  
  
e) L'aprovació de la memòria anual i les directrius d'actuació.  
f) L'aprovació del compte general.  
g) La determinació de les aportacions en percentatges dels municipis consorciats al pressupost i la consegüent assignació de vots als seus representants.  
h) La creació, supressió o modificació d'àrees operatives o de zones.  
i) L'admissió de nous membres en el consorci.  
j) Aprovar la separació dels membres del consorci per iniciativa pròpia o per incompliment de les obligacions específiques en els presents estatuts o en la legislació que siga aplicable, prèvia tramitació d'un expedient contradictori incoat a l'efecte.  
k) Aprovar la modificació dels estatuts d'acord amb el procediment establit en aquests estatuts.  
l) La dissolució i liquidació del consorci, d'acord amb el que es preveu en els presents estatuts.  
m) L'acceptació de delegació de competències realitzades per altres administracions públiques.  
n) El plantejament de conflictes de competències a altres administracions públiques.  
ñ) Qualsevol altra que li estiga expressament atribuïda en els presents estatuts.  
  
Article 15. Atribucions del Consell de Govern  
Són atribucions del Consell de Govern:  
a) La seua constitució i la determinació del règim de sessions.  
b) La direcció del govern i l'administració del consorci.  
c) L'assistència a la Presidència en l'exercici de les seues atribucions.  
d) Preparació i proposta dels assumptes que d'acord amb aquests estatuts requerisquen, per a la seua aprovació per l'Assemblea General, d'un dictamen o informe previ del Consell de Govern.  
e) L'aprovació del projecte del pressupost del consorci per a la seua elevació al Ple de la Diputació Provincial, com a administració d'adscripció, i el desenvolupament de la gestió economicofinancera del pressupost, dins dels límits establits en el pressupost anual.  
f) L'aprovació d'operacions de tresoreria necessàries per a l'adequat desenvolupament de la gestió econòmica del consorci; la contractació de préstecs i concert d'operacions de crèdit, en els termes previstos en la legislació vigent.  
g) L'aprovació dels plans d'amortització de deute de les entitats consorciades.  
h) L'aprovació de plans d'inversió.  
i) L'exercici d'accions judicials i administratives i la defensa del consorci en matèries que no siguen de la competència de la Presidència.  
  
j) L'aprovació de la plantilla de personal i les relacions de llocs de treball de l'entitat, i la fixació de les retribucions de personal.  
k) L'aprovació de les bases que hagen de regir les proves de selecció de personal i la provisió de llocs de treball.  
l) La constitució de comissions tècniques.  
m) L'aprovació de convenis de col·laboració amb altres administracions públiques o institucions en l'àmbit del seu objecte social, llevat que per raó del seu compromís econòmic puguen ser aprovats per la Presidència.  
n) Les que pogueren estar expressament atribuïdes en els presents estatuts a aquest òrgan de govern.  
ñ) Les que li siguen delegades per la Presidència o per l'Assemblea General.  
o) Les que sent de competència del Ple de l'ajuntament d'acord amb la legislació de règim local, no estiguen contingudes en els presents estatuts en l'enumeració anterior.  
  
Article 16. Atribucions de la Presidència  
La Presidència del consorci té iguals atribucions que les conferides a l'alcalde per la legislació de règim local, circumscrites a l'àmbit d'actuació del consorci.  
La Presidència pot delegar l'exercici de les seues atribucions en els mateixos casos que determina la llei de règim local per a un diputat provincial.  
Aquelles competències no atribuïdes especialment en la legislació de règim local a cap òrgan municipal ni en aquests estatuts a cap òrgan de govern, les ostentarà la Presidència del consorci.  
  
Secció segona. Òrgans complementaris de direcció i gestió  
  
Article 17. De la Gerència  
Com a òrgan potestatiu de caràcter tècnic, és designat per la Presidència i seleccionat d'acord amb als principis de mèrit, capacitat, idoneïtat, publicitat i concurrència. El seu règim específic es determinarà d'acord amb la legislació vigent.  
  
Article 18. Funcions de la Gerència  
Són funcions de la Gerència:  
a) Vetlar pel compliment dels acords dels òrgans col·legiats del consorci i de les resolucions de la Presidència.  
b) Dirigir i coordinar l'actuació del consorci, de conformitat amb els reglaments aprovats i les directrius dels òrgans de govern.  
  
c) Vigilar, fiscalitzar i supervisar el funcionament de les dependències i el personal a càrrec seu.  
d) Assistir a totes les sessions de l'Assemblea General i del Consell de Govern quan siga requerit.  
e) Elaborar projectes o plans d'actuació i programes de necessitats del consorci.  
f) Assistència tècnica a la Presidència i als òrgans de govern.  
g) Informar dels assumptes que s'hagen de tractar en les sessions dels òrgans de govern referits al Servei i sense perjudici de les funcions assessores que corresponguen a la Secretaria i a la Intervenció del consorci.  
h) Elaborar l'avantprojecte del pressupost.  
i) Preparar si escau els expedients de contractació de tota classe d'obres, serveis i subministraments.  
j) Formular, si escau, propostes de despeses corresponents.  
k) Elevar anualment als òrgans de govern una memòria de les activitats del consorci.  
l) Proposar les mesures i reformes que considere convenients per al millor compliment de les finalitats de l'entitat.  
m) Les que li siguen encomanades per l'Assemblea General, el Consell de Govern o la Presidència.  
  
Article 19. De les comissions tècniques  
El Consell de Govern, a proposta de la Presidència, pot crear comissions tècniques.  
Les atribucions, la composició, les funcions i el règim de funcionament de les comissions tècniques són els que es determinen en l'acord de creació.  
  
CAPÍTOL III  
FUNCIONAMENT I RÈGIM JURÍDIC DE L'ASSEMBLEA GENERAL I DEL CONSELL DE GOVERN  
  
Article 20. Règim de sessions  
1. Les sessions de l'Assemblea General i del Consell de Govern poden ser ordinàries, extraordinàries i extraordinàries de caràcter urgent.  
  
2. L'Assemblea General celebrarà sessió ordinària, com a mínim, dues vegades a l'any i el Consell de Govern una vegada al bimestre.  
3. Se celebrarà sessió extraordinària sempre que la convoque la Presidència a iniciativa pròpia o a sol·licitud d'almenys un terç dels membres que legalment constituïsquen l'Assemblea General o el Consell de Govern.  
4. Les comissions tècniques es regiran pel que s'establisca en els seus acords de creació.  
Llevat que en la convocatòria s'assenyale un altre lloc, les sessions se celebren en la seu del consorci.  
Sense perjudici del que es disposa en els presents estatuts, el funcionament de l'Assemblea General i del Consell de Govern es regirà, amb caràcter supletori, per les disposicions de la legislació de règim local sobre el funcionament dels òrgans necessaris dels ens locals territorials.  
  
  
Article 21. Convocatòria de sessions  
1. La convocatòria de les reunions de l'Assemblea General i del Consell de Govern s'ha de fer amb 8 dies hàbils d'antelació. En cas d'urgència, la convocatòria es farà amb quaranta-huit hores d'antelació. Les dues convocatòries es podran realitzar per mitjans electrònics.  
2. Les sessions es podran celebrar en primera o segona convocatòria.  
Per a la vàlida constitució de l'òrgan, a l'efecte de la celebració de sessions, deliberacions i presa d'acords, es requereix en primera convocatòria, com a mínim, l'assistència d'un terç del nombre legal de membres, sempre que representen almenys la majoria absoluta dels vots ponderats que, de dret, corresponen a les entitats consorciades.  
  
En segona convocatòria es pot celebrar sessió 30 minuts després de l'assenyalada per en la primera convocatòria, sempre que hi assistisca almenys una cinquena part del nombre legal de membres que representen almenys la majoria absoluta dels vots ponderats que, de dret, corresponen a les entitats consorciades.  
3. En tots dos casos és necessària l'assistència dels titulars de la Presidència i de la Secretaria, o dels qui legalment els substituïsquen.  
  
Article 22. Adopció d'acords  
1. Els acords de l'Assemblea General i del Consell de Govern, excepte en els casos en què es requerisca un quòrum especial, s'adopten per majoria simple de vots. Hi ha majoria simple quan la xifra de vots afirmatius ponderats que de dret correspon a cada membre, represente més que la dels negatius.  
2. És necessari el vot favorable dels dos terços del nombre total de vots ponderats que, de dret, corresponen a les entitats consorciades per a l'adopció d'acords en les matèries que preveu l'article 47.2 de la Llei 7/1985, de 2 d'abril, reguladora de les Bases de Règim Local, i en especial per a:  
a) Dissolució del consorci.  
b) Admissió de nous membres del consorci.  
c) Separació dels seus membres.  
d) Modificació dels estatuts.  
3. En el cas de votacions amb resultat d'empat s'efectuarà una nova votació, i si l'empat persisteix, decidirà el vot de qualitat de la Presidència.  
  
Article 23. Distribució de vots  
1. En l'Assemblea General els membres tenen, en conjunt, un total de cent vots.  
La Diputació Provincial té un nombre de vots proporcional a l'aportació econòmica, siga quin siga el nombre de representants d'aquesta que assistisquen a la sessió, que en tot cas tenen unitat de vot.  
  
La Generalitat i els municipis consorciats tenen un nombre de vots proporcional a la seua aportació econòmica al pressupost del consorci.  
  
2. En el Consell de Govern els membres tenen, en conjunt, cent vots. La Diputació Provincial i la Generalitat tenen els mateixos vots que els correspon en l'Assemblea General.  
Els 12 vocals representants de les àrees operatives es repartiran els vots que corresponen a l'aportació dels municipis consorciats (actualment el 20 %) a parts iguals per vocal. (Cada vocal municipal té 20/12).  
  
  
Article 24. De les votacions  
1. El vot dels membres dels òrgans col·legiats del consorci pot ser afirmatiu o negatiu. Igualment, poden abstenir-se de votar.  
2. Les votacions seran ordinàries i nominals en els mateixos supòsits i amb igual procediment que el que determina la legislació de règim local.  
  
  
CAPÍTOL IV  
RÈGIM DE PERSONAL  
  
Article 25. Del personal al servei del consorci  
1. El personal del consorci pot ser funcionari de carrera o interí i personal laboral.  
2. Per raó de la vinculació al consorci, pot ser propi o adscrit procedent de qualsevol de les entitats consorciades. Les places que es cobrisquen mitjançant personal adscrit es vincularan a l'entitat de procedència durant el període que es troben cobertes d'aquesta manera.  
  
3. Anualment, s'aprovarà la plantilla de personal, que comprendrà els llocs de treball necessaris per a l'exercici de les diferents funcions.  
  
  
Article 26. Estructura del personal  
1. El personal del servei de prevenció, extinció d'incendis i salvament.  
El personal del servei de prevenció, extinció d'incendis i salvament està integrat per les diferents escales i categories ressenyades en la legislació de règim local i en la llei especial reguladora dels serveis de prevenció, extinció d'incendis i salvament de la Comunitat Valenciana, Llei 7/2011, d'1 d'abril, o la legislació que corresponga.  
  
Aquest personal té la condició de funcionari d'Administració especial, serveis especials, extinció d'incendis, en els termes que estableix aquesta llei i la resta de legislació en matèria de funció pública.  
2. Personal tècnic, administratiu o d'oficis.  
El consorci comptarà amb personal propi o adscrit, tècnic, administratiu o d'oficis que es considere necessari. Aquest personal realitzarà les funcions pròpies de la seua categoria i s'estarà al que determine el règim administratiu establit amb caràcter general per al personal de l'administració local o de l'administració de què depenguen. A aquest personal no li és aplicable la Llei 7/2011 citada abans.  
  
  
Article 27. Secretaria Intervenció i Tresoreria.  
Les funcions de Secretaria, i Intervenció, seran encomanades a funcionaris amb habilitació de caràcter nacional que ostenten llocs d'aquesta naturalesa en la Diputació Provincial. Les funcions de Tresoreria es poden encomanar a un funcionari del consorci.  
  
Article 28. Bombers voluntaris  
Per acord de l'Assemblea General es poden constituir grups de bombers voluntaris que presten els seus serveis de manera altruista i desinteressada, per la qual cosa no tindran la consideració de funcionaris públics ni de personal laboral.  
La seua actuació, funcionament i organització, així com el seu règim d'indemnitzacions s'establirà en l'acord de creació atenent a la normativa vigent en la Llei dels Serveis de Prevenció, Extinció d'Incendis i Salvament de la Comunitat Valenciana.  
  
  
CAPÍTOL V  
RÈGIM PRESSUPOSTARI I FINANCER  
  
Article 29. Ingressos del consorci  
Per al compliment de les seues finalitats, el consorci pot disposar dels recursos següents:  
a) Ingressos de dret privat.  
b) Subvencions i altres ingressos de dret públic.  
c) Taxes per la prestació i el manteniment dels serveis públics o la realització d'activitats administratives de competència del consorci i preus públics per a la realització d'activitats de la seua competència.  
  
d) Contribucions especials per a l'execució d'obres o per a l'establiment, ampliació o millora de serveis de la competència de les entitats consorciades.  
i) Els procedents d'operacions de crèdit.  
f) Aportacions al pressupost per part de les entitats consorciades.  
  
g) Qualsevol altre que li poguera correspondre percebre d'acord amb la llei.  
  
Article 30. Ordenances fiscals  
En les ordenances fiscals aprovades es fixen les exaccions a percebre per la prestació de serveis públics o la realització d'activitats administratives de competència del consorci.  
  
Article 31. Aportacions ordinàries dels ens consorciats  
1. Totes les entitats consorciades han de participar en el finançament del consorci mitjançant aportacions econòmiques anuals que seran objecte de determinació individual per a cada exercici pressupostari i que estan obligades a consignar en els respectius pressupostos de despeses.  
Les aportacions i els compromisos econòmics de les entitats consorciades no tenen la consideració de subvencions condicionades. Tenen sempre la consideració de despeses obligatòries per a aquestes.  
  
2. La determinació de les aportacions econòmiques de cada una de les entitats consorciades a les despeses del consorci, per a cada exercici pressupostari, es calcula de la manera següent:  
2.1. L'aportació dels municipis consorciats suposarà el 20 % de les despeses previsibles del Pressupost del consorci.  
2.2. La Diputació Provincial i la Generalitat aportaran, en conjunt, el 80 % de les despeses previsibles del Pressupost del consorci.  
2.3. La Generalitat aportarà una quantitat anual de huit milions cinc-cents mil euros (8.500.000 ?), que en tot cas no suposarà més del 30 % de les despeses del consorci. L'actualització anual d'aquesta quantitat estarà subjecta obligatòriament al límit de despesa no financera aplicable als pressupostos de la Generalitat.  
La Diputació Provincial assumirà la resta fins a cobrir el 80 % del pressupost.  
3. L'aportació que haja d'efectuar anualment cada municipi consorciat serà directament proporcional a les operacions corrents del pressupost municipal de despeses de l'exercici anterior, i inversament proporcional a la seua distància al parc més proper per carretera de domini i ús públic el factor de proporcionalitat per distància del qual es calcularà sobre la base de l'índex de valoració de Staeddler, sent l'índex que cal aplicar:  
  
Distància en km. Índex  
menys de 5 1  
5 - 10 3  
10 € 15 5  
15 € 20 7  
20 € 25 9  
més de 25 11  
  
Article 32. Ingrés de les aportacions i gestió pressupostària  
I. De l'ingrés de les aportacions ordinàries dels ens consorciats.  
  
1. Les aportacions econòmiques fixades d'acord amb el que estableix l'article 31 es prorratejaran en sis quotes bimestrals que seran ingressades segons el procediment establit per l'Assemblea General.  
2. Les entitats consorciades amb l'aprovació d'aquests estatuts autoritzen expressament el consorci perquè puga sol·licitar l'aplicació de les retencions en les transferències que els corresponguen per aplicació del seu sistema de finançament; concessió de subvencions, o qualsevol quantitats a favor seu, dels fons necessaris per al pagament de les seues quotes, a la Diputació Provincial d'Alacant, a la Generalitat i a l'Estat, si arribat el venciment d'una quota no s'haguera fet efectiva.  
  
El procediment per a la sol·licitud i aplicació de les retencions esmentades i la posada a disposició a favor del consorci serà el que es regule per l'administració de l'Estat.  
3. Les quantitats que no estiguen ingressades en el termini assenyalat en l'apartat primer, generaran els interessos de demora que corresponguen d'acord amb la normativa de recaptació de les entitats locals. Els citats interessos es liquidaran en la data de pagament.  
  
II. De la gestió pressupostària, i el patrimoni:  
1. La gestió pressupostària, comptabilitat i control intern de la gestió economicofinancera del consorci s'ha d'efectuar d'acord amb la legislació de règim local.  
2. El consorci està obligat a portar la comptabilitat de les operacions pressupostàries, patrimonials i operacions no pressupostàries, tal com estableix la legislació vigent per a l'administració local. Per al coneixement, examen i fiscalització de la gestió econòmica del consorci, es retran els comptes d'aquest, en la forma i amb els requisits establits en la legislació de règim local.  
El consorci està subjecte al règim de pressupost, comptabilitat i control de l'administració pública a la qual està adscrit, sense perjudici de la seua subjecció al previst en la Llei Orgànica 2/2012, de 27 d'abril, d'Estabilitat Pressupostària i Sostenibilitat Financera. En tot cas, es durà a terme una auditoria dels comptes anuals que serà responsabilitat de l'òrgan de control de l'administració a la qual s'haja adscrit el consorci.  
  
El pressupost del consorci ha de formar part dels pressupostos i incloure's en el compte general de l'administració pública d'adscripció.  
  
3. Del patrimoni: integren el patrimoni del consorci els béns, els drets, les accions, els productes i les rendes que li transferisquen o assignen les administracions consorciades per a l'exercici de les seues funcions i els altres que el consorci adquirisca o reba per qualsevol títol.  
Les entitats consorciades poden adscriure o posar a la disposició del consorci determinats béns. Les condicions d'ús per part d'aquest seran fixades, en cada cas, en els oportuns convenis o acords d'adscripció o posada a disposició, en els quals també s'han d'incloure les condicions per a la reversió.  
El consorci té sobre els béns que integren el seu patrimoni les facultats de gestió i administració demanials que la llei atribueix a les administracions locals.  
El patrimoni del consorci ha de quedar reflectit en l'inventari de béns, que revisarà i aprovarà anualment el Consell de Govern.  
  
  
  
  
  
CAPÍTOL VI  
RÈGIM JURÍDIC  
  
Article 33. Normativa aplicable i defensa judicial  
1. El consorci, com a ens públic que presta un servei mínim municipal dels previstos en l'article 26 de la llei 7/1985, reguladora de les Bases de Règim Local, es regeix per aquests estatuts, pels seus reglaments aprovats per l'Assemblea General i per les disposicions de règim local aplicable, siguen aquestes estatals o autonòmiques.  
2. Els acords i les resolucions del consorci es publicaran o es notificaran en la manera prevista en la legislació aplicable en la matèria, sense perjudici de donar-los, si escau, la màxima difusió pública.  
3. Els acords i les resolucions del consorci sotmesos al dret administratiu són susceptibles dels recursos administratius previstos en la Llei de Règim Jurídic de les Administracions Públiques i del Procediment Administratiu Comú. Contra aquests es pot interposar recurs contenciós administratiu davant la jurisdicció contenciosa administrativa.  
  
4. Contra els actes i acords del consorci no subjectes al dret administratiu, els interessats poden exercir les accions que corresponguen en la forma i amb els requisits establits en les lleis.  
5. El consorci té la consideració d'administració pública als efectes previstos en la legislació de contractes del sector públic.  
6. La representació i defensa del consorci en judici de qualsevol ordre jurisdiccional serà assumida pels Serveis Jurídics de la Diputació Provincial, llevat que el Consell de Govern dispose una altra cosa.  
7. El consorci, en l'àmbit d'aplicació de la Llei 19/2013, de 9 de desembre, de Transparència, Accés a la Informació Pública i Bon Govern, publicarà la informació relativa a les funcions que desenvolupa, la normativa que li és aplicable, la seua estructura organitzativa, la informació relativa als actes de gestió administrativa amb repercussió econòmica o pressupostària i la resta d'informació exigida per la normativa vigent i per aquelles normes de desenvolupament que dicte la Generalitat.  
8. Per a la liquidació del consorci s'estarà al que es disposa en aquests Estatuts i a allò previst en el Reial Decret Legislatiu 1/2010, pel qual s'aprova el Text Refós de la Llei de Societats de Capital.  
  
  
CAPÍTOL VII  
MODIFICACIÓ DELS ESTATUTS, ADHESIÓ I   
SEPARACIÓ DELS MEMBRES, I DISSOLUCIÓ DEL CONSORCI  
  
Secció primera. Modificació dels estatuts  
  
Article 34. Procediment per a la modificació dels estatuts  
1. La modificació dels estatuts del consorci s'ajustarà als procediments següents:  
a) Procediment abreujat. El procediment abreujat es pot incoar per a la modificació dels estatuts en aspectes no constitutius. Per a l'aprovació serà suficient l'acord de l'Assemblea General, adoptat per la majoria dels dos terços del total dels vots ponderats que, de dret, corresponen a les entitats consorciades. Es publicarà en el Butlletí Oficial de la Província d'Alacant i es notificarà a tots els ens consorciats. Els canvis aprovats es remetran a la Generalitat a l'efecte de la seua publicació en el Diari Oficial de la Comunitat Valenciana, si ho estima convenient.  
  
b) El procediment ordinari s'incoarà quan es tracte d'alterar els elements constitutius del consorci, entre els quals es troben: l'objecte, les competències i les potestats; òrgans de govern i sistema de representació dels ens consorciats en aquests; i el règim economicofinancer i els criteris per a les aportacions dels ens consorciats.  
  
c) No tindrà la consideració de modificació dels estatuts la incorporació o separació de socis ni la modificació de l'organització territorial del servei en àrees, zones, etc.  
2. Procediment ordinari.  
2.1. La modificació dels estatuts es pot iniciar mitjançant acord de l'Assemblea General, a proposta de la Presidència, o d'un terç, almenys, dels membres del Consell de Govern o de l'Assemblea General que representen, almenys, un terç del total dels vots que corresponen a cada òrgan.  
2.2. Iniciat el tràmit i redactada la modificació que es considere oportuna, després d'obtenir-se els informes que resulten preceptius, la Presidència realitzarà una proposta d'acord, que elevarà amb tot l'expedient a l'Assemblea General per a la seua aprovació, previ dictamen del Consell de Govern.  
2.3. L'aprovació inicial dels estatuts requerirà l'acord de l'Assemblea General, adoptat pels dos terços del total dels vots ponderats assignats a cada una de les entitats consorciades.  
2.4. Seguidament s'inserirà un anunci en el Butlletí Oficial de la Província d'Alacant i s'indicarà l'exposició al públic a l'efecte de reclamacions i al·legacions per un termini de trenta dies.  
2.5. Si no s'hi presenta cap al·legació, la modificació s'entendrà aprovada provisionalment sense necessitat de nou acord. En cas contrari se sotmetrà l'expedient i les al·legacions presentades a consideració de l'Assemblea General, que haurà d'adoptar un acord d'aprovació provisional amb el mateix quòrum ressenyat abans.  
2.6. Aprovada provisionalment la modificació s'enviarà, juntament amb l'acord de l'Assemblea General, a tots els ens consorciats.  
La modificació ha de ser ratificada per un nombre d'entitats consorciades que representen almenys els dos terços del total de vots ponderats que de dret els correspon en el consorci. Si no s'aconseguiren els percentatges de ratificació assenyalats, s'entendrà rebutjada la modificació proposada, s'arxivarà l'expedient i es notificarà a tots els ens consorciats.  
En el si de cada municipi es requerirà el quòrum de la majoria absoluta dels seus membres, previst en l'article 47.2.g de la Llei 7/1985, de 2 d'abril, reguladora de les bases del règim local.  
2.7. Si s'haguera ratificat la modificació per un nombre d'entitats consorciades que representen els dos terços del total de vots ponderats abans indicat, i transcorreguts tres mesos des que es notificara la modificació provisional inicial a totes les entitats, es considerarà definitiva i es notificarà tal circumstància a tots els membres.  
En aquesta comunicació es farà saber als membres que no l'hagen ratificada que disposen d'un mes de termini per a sol·licitar oficialment la separació del consorci, i s'entendrà en cas contrari que desitgen continuar en el consorci, acceptant tàcitament la modificació abans tramitada.  
Transcorregut aquest últim termini, el Consell de Govern adoptarà un acord en què reconeixerà el compliment de tots els requisits exigits per a la modificació. Aquest acord serà notificat a tots els ens consorciats.  
2.8. Els estatuts modificats es publicaran en el Butlletí Oficial de la Província d'Alacant per al general coneixement i seran remesos a l'òrgan de la Generalitat competent en matèria d'Administració local, el qual ordenarà, si compleix els requisits legals, la seua publicació en el Diari Oficial de la Comunitat Valenciana.  
  
Secció segona. Adhesió i separació d'ens consorciats  
  
Article 35. Adhesió al consorci  
1. L'adhesió voluntària d'ens al consorci s'ha de sol·licitar mitjançant un acord plenari de la corporació interessada que ha d'aprovar també els estatuts del consorci amb el quòrum de la majoria absoluta dels seus membres, previst en l'article 47.2 g de la Llei 7/1985, de 2 d'abril, reguladora de les Bases del Règim Local.  
2 L'expedient se sotmetrà a l'Assemblea General del consorci i es requerirà, per a l'aprovació un acord adoptat pels dos terços del total dels vots ponderats que, de dret, corresponen a les entitats consorciades, previst en l'article 22 d'aquests estatuts.  
  
Article 36. Separació del consorci  
La separació dels ens consorciats pot ser forçosa o voluntària.  
  
I. Separació forçosa.  
1. Si una entitat consorciada adoptara acords o realitzara actes en general que resulten greument danyosos per als interessos consorcials, es pot acordar la seua separació mitjançant un acord de l'Assemblea General.  
Són causes de separació forçosa de municipis:  
a) El persistent incompliment del pagament de les seues aportacions.  
b) L'incompliment de les altres actuacions necessàries per al correcte desenvolupament del consorci, a les quals estiga obligat pels estatuts.  
  
2. Per a la separació forçosa s'instruirà el corresponent expedient, que ha d'anar precedit de requeriment previ i d'atorgament d'un termini per al compliment de les obligacions. Si aquestes no es feren efectives en aquest termini, s'adoptarà un acord per l'Assemblea General amb el quòrum que preveu l'article 22 d'aquests estatuts.  
  
3. En cas que el municipi no estiga obligat a prestar el servei per comptar amb una població inferior a 20.000 habitants, serà la Diputació Provincial, a través del consorci, la que l'assumirà.  
4. Si es tracta d'un municipi amb població superior a 20.000 habitants estarà obligat a l'establiment del servei pels seus propis mitjans.  
  
5. En els supòsits de separació forçosa, s'exerciran les accions administratives o judicials pertinents per a exigir la reparació dels danys o perjudicis que tals conductes hagueren ocasionat al consorci.  
  
  
II. Separació voluntària.  
Les entitats consorciades poden deixar de pertànyer al consorci prèvia sol·licitud del ple de la corporació a l'Assemblea General. Aquesta separació s'acordarà sempre que l'entitat sol·licitant estiga al corrent en el compliment dels compromisos anteriors i garantisca la liquidació i el pagament complet de les seues obligacions econòmiques al consorci.  
  
1. L'exercici del dret de separació produeix la dissolució del consorci, llevat que la resta dels seus membres, pels dos terços del total dels vots ponderats que, de dret, corresponen a les entitats consorciades, n'acorden la continuïtat i seguisquen estant en el consorci almenys dues administracions, o dues entitats o organismes públics vinculats a més d'una administració, o dependents.  
2. Quan l'exercici del dret de separació no comporte la dissolució del consorci s'aplicaran les regles següents:  
a) Es calcularà la quota de separació que corresponga a qui exercite el seu dret de separació, d'acord amb la participació que li haguera correspost en el saldo resultant del patrimoni net, d'haver tingut lloc la liquidació.  
Es considerarà quota de separació la que li haguera correspost en la liquidació. Per al càlcul de la quota de liquidació es tindran en compte tant el percentatge de les aportacions que haja efectuat qui exerceix el dret de separació al fons patrimonial del consorci, com el finançament concedit cada any. Si el membre del consorci que se separa no haguera realitzat aportacions per no estar-hi obligat, el criteri de repartiment serà la participació en els ingressos que, si escau, haguera rebut durant el temps que ha pertangut al consorci.  
  
S'acordarà per part del consorci la forma i les condicions en què tindrà lloc el pagament de la quota de separació, en el supòsit en què aquesta resulte positiva, així com la forma i les condicions del pagament del deute que corresponga a qui exerceix el dret de separació si la quota és negativa.  
L'efectiva separació del consorci es produirà una vegada determinada la quota de separació, en el supòsit en què aquesta resulte positiva, o una vegada s'haja pagat el deute, si la quota és negativa.  
b) Si el consorci estiguera adscrit a l'administració que haja exercit el dret de separació, el consorci haurà d'acordar a qui, de les restants administracions o entitats consorciades o organismes públics vinculats o dependents d'una administració que estiga en el consorci, s'adscriu en aplicació dels criteris establits en la llei.  
  
  
III. Disposicions comunes a la separació forçosa i voluntària de municipis.  
1. En cas que el municipi no estiga obligat a prestar el servei per comptar amb una població inferior a 20.000 habitants, serà la Diputació Provincial, a través del consorci, qui l'assumirà.  
2. En el cas de municipi amb població superior a 20.000 habitants, de conformitat amb el que es disposa en l'article 14.g de la Llei 13/2010, de 23 de novembre, de la Generalitat, de Protecció Civil i Gestió d'Emergències, estarà obligat a «crear els serveis de prevenció, extinció d'incendis i salvaments segons allò establit en la Llei 7/1985, de 2 d'abril, de Bases del Règim Local».  
L'eixida del consorci comportarà:  
a) L'obligació per part de la l'entitat que ix d'adoptar totes aquelles previsions que siguen necessàries, tant en el seu pressupost com en la plantilla, per a la recepció del personal que li corresponga i que haja d'acceptar per reassignació d'efectius. Si després del requeriment exprés del consorci per a l'eficaç compliment d'aquesta previsió, no s'atenguera i, fins que es faça efectiva aquesta previsió, l'entitat que ix generarà un deute amb el consorci per l'import de les despeses de retribucions i seguretat social del personal afectat.  
b) En els casos en què l'ens que ix haguera aportat béns mobles o immobles que resulten necessaris per al funcionament del consorci, la seua devolució, si escau, ha de fer-se en el termini màxim de sis mesos des de l'eixida i de tal forma que no impedisquen la prestació del servei.  
  
3. En qualsevol cas, l'eixida del consorci comportarà l'abonament, en la seua integritat, no solament dels deutes contrets amb aquest, sinó també les aportacions acordades pendents de pagament que li correspongueren, en l'exercici econòmic en què es faça efectiu aquest abandó.  
  
  
Secció tercera. Dissolució i liquidació del consorci  
  
Article 37é. Dissolució i liquidació  
1. La dissolució del consorci produeix la seua liquidació i extinció. En tot cas, és causa de dissolució que les finalitats estatutàries del consorci hagen sigut complides.  
2. L'Assemblea General, en adoptar l'acord de dissolució, nomenarà un liquidador. Si no hi ha acord, el liquidador serà l'administrador del consorci.  
3. El liquidador calcularà la quota de liquidació que corresponga a cada membre del consorci, d'acord amb allò previst en els estatuts. Es calcularà l'esmentada quota d'acord amb la participació que li corresponga en el saldo resultant del patrimoni net després de la liquidació.  
  
Per al càlcul de la quota es tindrà en compte tant el percentatge de les aportacions que haja efectuat cada membre del consorci al fons patrimonial d'aquest, com el finançament concedit cada any. Si algun dels membres del consorci no haguera realitzat aportacions per no estar obligat a fer-ho, el criteri de repartiment serà la participació en els ingressos que, si escau, haguera rebut durant el temps que ha pertangut al consorci.  
4. En l'acord de liquidació s'especificarà la forma i condicions en què tindrà lloc el pagament de la quota de liquidació en el supòsit en què aquesta resulte positiva.  
5. Les entitats consorciades poden acordar, per unanimitat, la cessió global d'actius i passius a una altra entitat jurídicament adequada amb la finalitat de mantenir la continuïtat de l'activitat i aconseguir els objectius del consorci que es liquida.  
6. Per a la liquidació del consorci s'estarà al que es disposa en aquests estatuts i a allò previst en el Reial Decret Legislatiu 1/2010, pel qual s'aprova el Text Refós de la Llei de Societats de Capital.  
  
DISPOSICIÓ FINAL  
  
Els presents estatuts entraran en vigor l'endemà de la seua publicació en el Butlletí Oficial de la Província d'Alacant.  
  
  
ANNEX  
Àrees operatives i municipis que les integren  
  
L'ALACANTÍ:  
1. Agost  
2. Aigües  
3. Busot  
4. Campello, (El)  
5. Mutxamel  
6. Sant Joan d'Alacant  
7. San Vicente del Raspeig / Sant Vicent del Raspeig  
8. Jijona / Xixona  
BAIX VINALOPÓ:  
1. Albatera  
2. Aspe  
3. Catral  
4. Crevillent  
5. Elche/Elx  
6. Hóndón de las Nieves / Fondó de les Neus, (El)  
7. Hondón de los Frailes  
8. Santa Pola  
  
MARINA ALTA:  
1. Adsubia  
2. Alcalalí  
3. Beniarbeig  
4. Benigembla  
5. Benidoleig  
6. Benimeli  
7. Benissa  
8. Benitachell / Poble Nou de Benitatxell (El)  
9. Castell de Castells  
10. Dénia  
12. Gata de Gorgos  
13. Xaló  
14. Jávea / Xàbia  
15. Llíber  
16. Murla  
17. Ondara  
18. Orba  
19. Parcent  
20. Pedreguer  
21. Pego  
11. Els Poblets  
22. Ráfol d'Almúnia (El)  
23. Sagra  
24. Sanet y Negrals  
25. Senija  
26. Teulada  
27. Tormos  
28. Vall d'Alcalá (La)  
29. Vall d'Ebo (La)  
30. Vall de Gallinera  
31. Vall de Laguart (La)  
32. Verger (El)  
  
MARINA BAIXA:  
1. L'Alfas del Pí  
2. Altea  
3. Beniardá  
4. Benidorm  
5. Benifato  
6. Benimantell  
7. Bolulla  
8. Callosa d'En Sarrià  
9. Calp  
10. Castell de Guadalest (El)  
11. Finestrat  
12. Nucía, La  
13. Orxeta  
14. Polop  
15. Relleu  
16. Sella  
17. Tàrbena  
18. Villajoyosa / Vila Joiosa (La)  
  
MUNTANYA:  
1. Agres  
2. Alcocer de Planes  
3. Alcoleja  
4. Alcoy / Alcoi  
5. Alfafara  
6. Almudaina  
7. L'Alquería d'Asnar  
8. Balones  
9. Banyeres de Mariola  
10. Benasau  
11. Beniarrés  
12. Benifallim  
13. Benilloba  
14. Benillup  
15. Benimarfull  
16. Benimassot  
17. Castalla  
18. Cocentaina  
19. Confrides  
20. Quatretondeta  
21. Facheca  
22. Famorca  
23. Gaianes  
24. Gorga  
25. Ibi  
26. Lorcha / Orxa (L?)  
27. Millena  
28. Muro de Alcoy  
29. Onil  
30. Penáguila  
31. Planes  
32. Tibi  
33. Tollos  
34. Torremanzanas / Torre de les Maçanes (La)  
  
VEGA BAIXA:  
1. Algorfa  
2. Almoradí  
3. Benejúzar  
4. Benferri  
5. Benijófar  
6. Bigastro  
7. Callosa de Segura  
8. Cox  
9. Daya Nueva  
10. Dolores  
11. Formentera de Segura  
12. Granja de Rocamora  
13. Guardamar del Segura  
14. Jacarilla  
15. Montesinos (Los)  
16. Orihuela  
17. Pilar de la Horadada  
18. Rafal  
19. Redován  
20. Rojales  
21. San Isidro  
22. San Fulgencio  
23. San Miguel de Salinas  
24. Torrevieja  
  
VINALOPÓ:  
1. Algueña  
2. Beneixama  
3. Biar  
4. Campo de Mirra / Camp de Mirra (El)  
5. Cañada  
6. Elda  
7. La Romana  
8. Monforte del Cid  
9. Monóvar / Monóver  
10. Novelda  
11. Petrer  
12. Pinoso / Pinós (El)  
13. Salinas  
14. Sax  
15. Villena